U-I-25/01
Natisni
Opravilna št.:
U-I-25/01
Datum odločitve:
22. 1. 2004
ECLI:
ECLI:SI:USRS:2004:U.I.25.01
Akt:
Zakon o zdravilih in medicinskih pripomočkih (Uradni list RS, št. 101/99, 70/2000, 7/02 in 67/02) (ZZMP), 2. tč. 1. odst. 45. čl.
Izrek:
Postopek za preizkus pobude za začetek postopka za oceno ustavnosti 2. točke prvega odstavka 54. člena Zakona o zdravilih in medicinskih pripomočkih (Uradni list RS, št. 101/99, 70/2000, 7/02 in 67/02) se ustavi.
Evidenčni stavek:
Ustavno sodišče je ustavilo postopek za preizkus pobude, ker pobudnica ni odgovorila na poziv, in pomanjkljive vloge ni dopolnila.
Geslo:
1.5.51.1.4.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Ustavitev postopka - Nedopolnitev pobude/zahteve.
Pravna podlaga:
Člen 28.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Družba GEMENI, d. o. o., Kamnik
Datum vloge:
29. 1. 2001
Vrsta odločitve:
sklep
Vrsta rešitve:
ustavitev
Dokument:
US23017
Dokument v PDF obliki:
U-I-25-01.pdf
118 KB
Prenesite datoteko
U-I-25/01-5
22. 1. 2004
SKLEP
Ustavno sodišče je v postopku za preizkus pobude družbe GEMENI, d.o.o, Kamnik, ki jo zastopa direktor dr. Ali Al Haschemy, na seji dne 22. januarja 2004
sklenilo:
Postopek za preizkus pobude za začetek postopka za oceno ustavnosti 2. točke prvega odstavka 54. člena Zakona o zdravilih in medicinskih pripomočkih (Uradni list RS, št. 101/99, 70/2000, 7/02 in 67/02) se ustavi.
Obrazložitev
1. Pobudnica v pobudi Ustavnemu sodišču predlaga, naj "umakne" 2. točko 54. člena (pravilno 2. točko prvega odstavka 54. člena)
Zakona o zdravilih in medicinskih pripomočkih (v nadaljevanju ZZMP), ki določa, da morajo imeti pravne ali fizične osebe, ki se ukvarjajo s prometom z zdravili na debelo, zaposleno najmanj eno osebo, ki je odgovorna za sprejem in izdajo zdravil ter pregled dokumentacije. Ta mora imeti univerzitetno izobrazbo farmacevtske smeri in končano specializacijo iz preizkušanja zdravil. Meni, da bi zaposlitev takega profila za njeno podjetje pomenila finančno obremenitev, hkrati pa, da zaposlitev takega specialista ni potrebna, saj domači proizvajalci zdravil že sami izvajajo kontrolo nad izdajo zdravil, ki jih sami proizvajajo, kontrolo in analizo uvoženih zdravil pa opravlja Zavod za farmacijo in analizo zdravil.
2. Pobudnica zatrjuje tudi, da je Ustavno sodišče to problematiko že obravnavalo ter takrat ugodno rešilo njeno pobudo. Smiselno se sklicuje na odločbo št. U-I-273/96 z dne 16. 1. 1997 (Uradni list RS, št. 13/97 in OdlUS VI, 7), s katero je Ustavno sodišče zavrnilo njeno pobudo za presojo ustavnosti vsebinsko enake določbe 2. točke prvega odstavka tedaj veljavnega 64. člena Zakona o zdravilih (Uradni list RS, št. 9/96 - ZZdr).
3. Ustavno sodišče je z dopisom z dne 28. 2. 2001 pobudnico pozvalo, naj odgovori, ali pri vloženi pobudi vztraja, ter sporoči, s katerimi določbami Ustave naj bi bila izpodbijana 2. točka prvega odstavka 54. člena ZZMP v neskladju. Ob tem je bila opozorjena na posledice, če v danem roku ne bo dopolnila pobude s podatki, potrebnimi za nadaljevanje postopka.
4. Ker pobudnica na poziv Ustavnega sodišča ni odgovorila, je Ustavno sodišče postopek za oceno ustavnosti v pobudi izpodbijane določbe ustavilo.
5. Ustavno sodišče je sprejelo ta sklep na podlagi tretjega odstavka 28. člena Zakona o Ustavnem sodišču (Uradni list RS, št. 15/94 - ZUstS) v sestavi: podpredsednik dr. Janez Čebulj ter sodnice in sodniki Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Podpredsednik
dr. Janez Čebulj